**Mândruliţă de la munte**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mândruliţă de la munte,

Ce nu treci colea, pe punte,

Să te strâng la pieptul meu?

Că te-aş face, zău, puicuţă,

Să urăşti a ta căsuţă

Şi să uiţi pe Dumnezeu.

De-a tot toarce nu-ţi e lene?

Lasă-ţi furca-n buruieni

Şi-mi sari iute cel pârău,

Să culegem împreună,

Tu, fragi roşi de prin păşună,

Eu, crini albi pe sânul tău.

Ici, în lunca înverzită,

Este-o iarbă înflorită

Ce se-ngână c-un izvor.

Vină-n iarbă, mândruliţă,

Eu să-ţi cânt doina, doiniţă,

Tu să plângi de dulce dor!